Predkladacia správa

	Návrh zmluvy je spracovaný v zmysle zákona Národnej rady Slovenskej republiky 
č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní v znení neskorších predpisov. V zmysle tohto zákona povinnosťou vlastníka (štátu) celoštátnych a regionálnych dráh je ich udržiavanie tak, aby bolo zabezpečené ich prevádzkovanie. V zmysle tohto  zákona ide o verejný záujem.

	Zmluvou sú zabezpečované opravy, udržiavanie dráhy, dohliadacia činnosť 
na objektoch a stavbách tvoriacich súčasť dopravnej cesty, prevádzkovanie a obsluha zabezpečovacích zariadení, elektrotechnických a energetických zariadení tvoriacich súčasť dopravnej cesty, ako aj organizovanie nákladnej a osobnej dopravy na dráhach.
	
Železnice SR môžu jednotlivým licencovaným dopravcom účtovať za objednané a zrealizované výkony len za ceny stanovené opatrením MF SR. Tieto ceny sú maximálnymi cenami. 

	V návrhu zmluvy o výkonoch vo verejnom záujme pri prevádzkovaní dráhy na rok 2005 sa predpokladajú výnosy vo výške 11 444,837 mil. Sk, vrátane dotácie do ŠR vo výške 3 600 mil. Sk a ekonomicky oprávnené náklady vo výške 11 444,837 mil. Sk. Zmluva je uzatvorená ako vybilancovaná, zodpovedá požiadavkám ŽSR a sú vytvorené predpoklady, že by nemala byť vytvorená nekrytá strata.
	
Zmluva o výkonoch vo verejnom záujme pri prevádzkovaní dráhy na rok 2005 bola prerokovaná na rokovaní PEM dňa 20. 12. 2004. PEM zobrala uvedený návrh na vedomie s pripomienkami a zároveň odporúča vláde SR upravený návrh schváliť.
	
MDPT SR v zmysle záznamu z rokovania PEM zapracovalo pripomienky do návrhu zmluvy. Pripomienku MVRR SR k zneniu článku II. odporúča PEM zohľadniť v pripravovanej koncepcii spoplatňovania železničnej dopravnej cesty a od roku 2006 zabezpečiť úpravu kompatibilnú s pravidlami EÚ v tejto oblasti.

	Charakter materiálu nevyvoláva žiadne obmedzenia vo vzťahu k sprístupneniu. 
Materiál sa predkladá bez rozporu v intenciách návrhu štátneho rozpočtu na rok 2005.
Materiál nemá dopad na zamestnanosť a životné prostredie.